Forslag til Rådets beslutning om vedtagelse af en flerårig EF-handlingsplan til fremme af sikker anvendelse af Internet (98/C 48/08) (EØS-relevant tekst) KOM(97) 582 endelig udg. - 97/0337(CNS)

(Forelagt af Kommissionen den 27. november 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 130, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

(1) Rådet og repræsentanterne for medlemsstaternes regeringer, forsamlet i Rådet den 17. februar 1997, erkendte den gavn, som navnlig uddannelsesverdenen kan have af Internet, idet det ved at udvikle sig til en industri, hvis tjenester stilles til rådighed for den brede offentlighed, kan give borgerne nye ressourcer og gøre det lettere at skabe og formidle informationsindhold samt give fri adgang til stadigt voksende kilder af digital information (1);

(2) men det skadelige og ulovlige indhold, der formidles via Internet, kan, selv om dets omfang er begrænset, i betragtelig grad hæmme den nye Internet-industris udvikling og dermed forhindre etableringen af det gunstige klima, der er nødvendigt for at initiativer og foretagender kan trives;

(3) for at sikre, at Internet-industrien kan udnytte sit potentiale fuldt ud, er det afgørende, at der skabes en sikker ramme for anvendelsen af Internet ved at bekæmpe ulovlig brug af dets tekniske muligheder, navnlig for så vidt angår krænkelser af børn (2);

(4) fremme af selvregulering i industrien og ordninger for overvågning af indhold, udvikling af filtreringsværktøjer og klassificeringsmekanismer, som stilles til rådighed af industrien, og øget opmærksomhed om industriens tjenesteydelser såvel som fremme af internationalt samarbejde mellem alle de berørte parter vil være afgørende for at befæste den sikre ramme og vil bidrage til at fjerne de hindringer, der ligger i vejen for Internet-industriens udvikling og konkurrenceevne;

(5) Rådet anmodede den 24. april 1996 Kommissionen om at udarbejde en sammenfatning af problemstillingen i forbindelse med Internets hurtige udvikling med særligt henblik på spørgsmålet om, hvorvidt en regulering af området på EF-plan eller på internationalt plan er ønskelig;

(6) Rådet anmodede en arbejdsgruppe bestående af alle berørte parter (repræsentanter for telekommunikationsministrene, Internet-adgangsleverandører og -tjenesteydere, indholdsindustrien og brugerne) om at fremlægge konkrete forslag til foranstaltninger til bekæmpelse af ulovlig anvendelse af Internet eller lignende elektroniske net;

(7) denne arbejdsgruppe forelagde sin første rapport for Rådet den 28. november 1996; i en anden rapport, der blev forelagt Rådet den 27. juni 1997, gøres der rede for de fremskridt, der er gjort i medlemsstaterne med hensyn til foranstaltninger til håndtering af ulovligt og skadeligt indhold, og der gives en sammenfattende beskrivelse af de aktiviteter, der i mellemtiden er udført af EU-institutionerne;

(8) Rådet og undervisningsministrene, forsamlet i Rådet, vedtog den 20. december 1996 en erklæring om beskyttelse af børn og bekæmpelse af pædofili;

(9) Kommissionen forelagde på Det Europæiske Råds møde i Dublin i december 1996 en ajourført udgave af handlingsplanen »Europa på vej mod informationssamfundet« med henblik på at præcisere sammenhængen mellem de forskellige initiativer;

(10) Kommissionen fremsendte den 23. oktober 1996 (3) en meddelelse til Europa-Parlamentet, Rådet, Det Økonomiske og Sociale Udvalg og Regionsudvalget om ulovligt og skadeligt indhold på Internet samt en grønbog om beskyttelse af mindreårige og den menneskelige værdighed i forbindelse med audiovisuelle tjenester og informationstjenester (4);

(11) Rådet og repræsentanterne for medlemsstaternes regeringer, forsamlet i Rådet, hilste i deres resolution af 17. februar 1997 rapporten fra Kommissionens arbejdsgruppe om ulovligt og skadeligt indhold på Internet velkommen og anmodede medlemsstaterne og Kommissionen om at træffe en række foranstaltninger;

(12) Europa-Parlamentet opfordrede i sin beslutning af 24. april 1997 medlemsstaterne til at opstille visse fælles minimumsstandarder i deres straffelovgivning og til at styrke det administrative samarbejde ud fra fælles retningslinjer, og det opfordrede Kommissionen til efter høring af Parlamentet at foreslå fælles rammer for selvregulering på EU-plan og til at forelægge forslag til fælles bestemmelser vedrørende ansvaret for indholdet på Internet;

(13) i den ministererklæring, der blev vedtaget på den internationale ministerkonference »Udnyttelse af mulighederne i forbindelse med globale informationsnet«, som på den tyske regerings initiativ blev afholdt i Bonn den 6.-8. juli 1997, understregede ministrene den rolle, som den private sektor kan spille, når det drejer sig om at beskytte forbrugernes interesser og fremme og respektere etiske normer, ved hjælp af velfungerende selvreguleringssystemer, som er i overensstemmelse med retssystemet, og som støttes af dette; de opfordrede industrien til at implementere åbne, platform-uafhængige indholdsklassificeringssystemer og til at foreslå klassificeringstjenester, som opfylder forskellige brugeres behov og tilgodeser Europas kulturelle og sproglige mangfoldighed; minsitrene erkendte endvidere, at det er af afgørende betydning at få opbygget tillid til de globale informationsnet ved at sikre, at de grundlæggende menneskerettigheder respekteres, og ved at sikre samfundets interesser generelt, herunder producenternes og forbrugernes interesser;

(14) Rådet vedtog den . . . en henstilling om beskyttelse af mindreårige og den menneskelige værdighed i forbindelse med audiovisuelle tjenester og informationstjenester; gennemførelsen af denne handlingsplan vil blive nøje koordineret med Rådets henstilling;

(15) Kommissionen og medlemsstaterne behandler stadig koordineringen af det arbejde, der udføres af forskellige grupper på alle relevante områder, med særlig opmærksomhed;

(16) samarbejde fra industriens side og et fuldt fungerende selvreguleringssystem er afgørende for at begrænse strømmen af ulovligt indhold på Internet;

(17) med henblik herpå skal der tilskyndes til etablering af selvregulerende systemer i industrien, herunder repræsentative organer for Internet-tjenesteydere, forbrugere og brugere samt effektive adfærdskodekser, og der skal eventuelt etableres hotline-systemer for offentligheden til anmeldelse af ulovlige forhold; koordinering på europæisk plan af repræsentative og selvregulerende organer er afgørende for, at sådanne systemer bliver effektive i hele Europa;

(18) det er vigtigt at fastlægge rækkefølgen i ansvarsfordelingen præcist, således at det retlige ansvar for ulovligt indhold kan placeres hos dem, der har skabt det; med henblik herpå skal der som et nødvendigt minimum indføres fælles europæiske normer eller, om muligt, globale normer, i betragtning af at karakteren af Internet er tværnational, således som det blev fremhævet i den ministererklæring, der blev vedtaget på Bonn-konferencen (afsnit 41 ff.);

(19) som understreget i Bonn-erklæringen (afsnit 55 ff.) bør der på europæisk plan tilskyndes til, at der stilles filtreringsmekanismer til rådighed for brugerne og etableres klassificeringssystemer, f.eks. PICS-standarden (Platform for Internet Content Selection), der er lanceret af det internationale World Wide Web Consortium med støtte fra Fællesskabet;

(20) aktiviteter til oplysning af brugerne om Internets muligheder og ulemper skal støttes med henblik på at øge anvendelsen af de tjenester, der tilbydes af industrien; især forældre, undervisere og forbrugere skal informeres i et omfang, så de er i stand til at få det fulde udbytte af kontrol-software for forældre og klassificeringssystemer;

(21) det er vigtigt at indgå i internationale samarbejdsaktiviteter med internationale organisationer og tredjelande med det formål at gennemføre denne handlingsplan og give den virkning ud over Den Europæiske Unions grænser, i betragtning af at Internet-problemerne på grund af deres globale karakter kræver globale løsninger;

(22) støtte til indførelse af selvreguleringsmekanismer i industrien, tilrådighedsstillelse af filtreringsmekanismer for brugerne og etablering af klassificeringssystemer fremmer et gunstigt klima for initiativer og tilskynder til udviklingen af aktiviteter i hele Fællesskabet; bevidstgørelse af brugerne giver grobund for en bedre udnyttelse af det industrielle potentiale, der ligger i politikker for innovation, forskning og teknologisk udvikling, hvad angår Internet og lignende globale net;

(23) politiske aktioner på indholdsområdet skal supplere andre igangværende initiativer på nationalt plan og på fællesskabsplan, således som det navnlig påpeges i Kommissionens handlingsplan »Europa på vej mod informationssamfundet«, og de skal gennemføres i samspil med andre fællesskabsaktiviteter på området, såsom INFO 2000-programmet (5), med Fællesskabets forskningsprogrammer (programmer for avanceret teknologi, teknologi, avancerede kommunikationstjenester og telematik) og med fællesskabsaktioner og -initiativer inden for almen uddannelse og erhvervsuddannelse, kultur og SMV'er samt med strukturfondene;

(24) i forbindelse med aktiviteterne under denne handlingsplan tages der hensyn til det arbejde, der er udført inden for retlige og indre anliggender;

(25) handlingsplanen »Om at lære i informationssamfundet« (6), der blev vedtaget af Kommissionen den 2. oktober 1996, har til formål at fremme anvendelsen af elektroniske net i skoler;

(26) gennemførelsen af denne handlingsplan skal overvåges løbende og systematisk med henblik på eventuelt at tilpasse den til udviklingen på markedet for audiovisuelt indhold og multimedieindhold; når det bliver aktuelt, bør der foretages en uvildig bedømmelse af gennemførelsen af handlingsplanen for at tilvejebringe de baggrundsoplysninger, der er nødvendige for at kunne fastsætte målene for efterfølgende politiske aktioner på indholdsområdet; ved afslutningen af denne handlingsplan skal der foretages en endelig bedømmelse af de opnåede resultater, som skal sammenlignes med de i denne beslutning fastlagte mål;

(27) målene for de påtænkte aktioner kan ikke i tilstrækkelig grad opfyldes af medlemsstaterne på grund af problemernes tværnationale karakter og derfor, eftersom aktionerne får virkninger i hele Europa, kan de i overensstemmelse med subsidiaritetsprincippet, som er omhandlet i EF-traktatens artikel 3 B, bedre gennemføres på fællesskabsplan;

(28) det er nødvendigt at fastlægge varigheden af denne handlingsplan -

VEDTAGET FØLGENDE BESLUTNING:

Artikel 1

1. Den flerårige EF-handlingsplan til fremme af sikker anvendelse af Internet (»handlingsplanen«), der er beskrevet i bilag I til denne beslutning, er hermed vedtaget.

2. Handlingsplanen løber over en periode på fire år fra 1. januar 1998 til 31. december 2001.

Artikel 2

Handlingsplanen har til formål at tilskynde til et gunstigt klima for udviklingen af Internetindustrien ved at fremme sikker anvendelse af Internet.

Artikel 3

Med henblik på at opfylde den i artikel 2 omhandlede målsætning skal der under Kommissionens vejledning gennemføres følgende aktioner i overensstemmelse med aktionslinjerne i bilag I og midlerne til gennemførelse af handlingsplanen, der er fastsat i bilag III:

- at fremme selvregulering i industrien og ordninger til overvågning af indhold (især til håndtering af materiale som f.eks. børnepornografi, racisme og antisemitisme)

- at tilskynde industrien til at stille filtreringsværktøjer og klassificeringsmekanismer til rådighed, som gør det muligt for forældre og lærere at vælge materiale, der egner sig for de børn, de har ansvaret for, samtidig med at voksne får mulighed for frit at tage stilling til, hvilket lovligt indhold de ønsker at få adgang til, og som tager hensyn til den sproglige og kulturelle mangfoldighed

- at skabe opmærksomhed om de tjenester, der tilbydes af industrien, blandt brugerne, med særligt henblik på forældre, lærere og børn, så de kan forstå og udnytte Internets muligheder bedre

- at sørge for støtteforanstaltninger, som f.eks. vurdering af de juridiske følger

- at tilskynde til internationalt samarbejde på ovennævnte områder

- andre aktioner, der bidrager til opfyldelse af den i artikel 2 omhandlede målsætning.

Artikel 4

1. Kommissionen er ansvarlig for gennemførelsen af handlingsplanen.

2. Den i artikel 5 fastsatte procedure finder anvendelse på:

- arbejdsprogrammet

- fordelingen af budgetbevillingerne

- kriterierne for og indholdet af indkaldelser af forslag

- foranstaltningerne til evaluering af programmet

- enhver afvigelse fra bestemmelserne i bilag III

- deltagelse af juridiske personer fra tredjelande og internationale organisationer i projekter.

Artikel 5

1. Kommissionens bistås af et rådgivende udvalg bestående af repræsentanter for medlemsstaterne og med en repræsentant for Kommissionen som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, om nødvendigt ved afstemning.

3. Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

4. Kommissionen tager det størst mulige hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 6

1. For at sikre, at fællesskabsstøtten anvendes effektivt, sørger Kommissionen for, at der foretages en forudgående evaluering, overvågning og efterfølgende evaluering af aktioner, der gennemføres i henhold til denne beslutning.

2. Under og efter projekternes gennemførelse evaluerer Kommissionen den måde, hvorpå de gennemføres, og den virkning, de får, med henblik på at fastslå, om de oprindelige mål er blevet opfyldt.

3. De udvalgte støttemodtagere forelægger en årlig rapport for Kommissionen.

4. Efter to år, og når handlingsplanen er afsluttet, forelægger Kommissionen en evalueringsrapport om resultaterne af gennemførelsen af de i artikel 3 nævnte aktionslinjer for Europa-Parlamentet, Rådet, Det Økonomiske og Sociale Udvalg og Regionsudvalget, efter at den er blevet gennemgået af det i artikel 5 omhandlede udvalg. Kommissionen kan på grundlag af disse resultater fremsætte forslag om tilpasning af handlingsplanens retningslinjer.

Artikel 7

Juridiske personer, der er etableret i EFTA-lande, som er medlemmer af EØS, og europæiske internationale organisationer kan deltage i denne handlingsplan i overensstemmelse med proceduren i artikel 5. Juridiske personer, der er etableret i tredjelande uden for EØS, og ikke-europæiske internationale organisationer kan i overensstemmelse med proceduren i artikel 5 deltage i denne handlingsplan, hvis deres deltagelse bidrager effektivt til gennemførelsen af handlingsplanen, og der tages hensyn til princippet om gensidighed; de vil som regel ikke kunne opnå finansiel støtte fra Fællesskabet under denne handlingsplan.

Artikel 8

Denne beslutning er rettet til medlemsstaterne.

(1) EFT C 70 af 6.3.1997, s. 1.

(2) KOM(96) 487 endelig udg.

(3) KOM(96) 483 endelig udg.

(4) Rådets beslutning af 20. maj 1996 om vedtagelse af et flerårigt fællesskabsprogram til stimulering af udviklingen af en europæisk multimedieindholdsindustri og fremme af anvendelsen af multimedieindhold i det spirende informationssamfund (EFT L 129 af 30.5.1996, s. 24).

(5) KOM(96) 471.

BILAG I

AKTIONSLINJER - HANDLINGSPLAN TIL FREMME AF SIKKER ANVENDELSE AF INTERNET

Aktionslinjerne udgør sammen med forslaget til Rådets henstilling om mindreårige og den menneskelige værdighed midler til iværksættelse af en europæisk strategi for sikker anvendelse af Internet baseret på selvregulering i industrien, filtrering og klassificering samt oplysning. Europa-Parlamentet, Rådet og medlemsstaterne har givet udtryk for, at de kraftigt støtter denne strategi, hvilket også er blevet tilkendegivet i en bredere europæisk sammenhæng, nemlig i Bonn-erklæringen, der blev afgivet af ministre fra 29 europæiske lande.

Aktionslinjerne har følgende målsætninger:

- at tilskynde aktørerne (industrien og brugerne) til at udvikle og iværksætte passende selvreguleringssystemer

- at sætte skub i den grundlæggende udvikling ved at støtte demonstrationer og fremme anvendelsen af tekniske løsninger

- at bevidstgøre og oplyse forældre og lærere, især via deres respektive sammenslutninger

- at fremme samarbejde og udveksling af erfaringer og bedste praksis

- at tilskynde til samarbejde i hele Europa og mellem de berørte aktører

- at sikre kompatibilitet mellem den strategi, der følges i Europa og i den øvrige verden.

1. AT SKABE SIKRE RAMMER

Samarbejde fra industriens side og et fuldt fungerende selvreguleringssystem er afgørende for at begrænse strømmen af ulovligt indhold på Internet.

1.1. At etablere et europæisk net af hotlines

En effektiv metode til begrænsning af udbredelsen af ulovligt materiale er at etablere et europæisk net af centre (kaldet hotlines), til hvilke brugerne kan anmelde indhold, som de støder på under anvendelsen af Internet, og som de anser for at være ulovligt. Ansvaret for at retsforfølge og straffe de personer, der er ansvarlige for det ulovlige indhold, påhviler de retshåndhævende myndigheder i de enkelte lande, mens hotlinen tager sigte på at begrænse dets udbredelse. Der skal også tages hensyn til forskelle i landenes retssystemer, og kultur skal også tages i betragtning.

Hidtil har der kun været hotlines i et begrænset antal medlemsstater. Der skal tilskyndes til oprettelse af flere af disse hotlines, således at de kommer til at dække hele EU, både i geografisk og sproglig forstand. Der skal indføres mekanismer til informationsudveksling mellem de nationale hotlines og mellem det europæiske net og hotlines i tredjelande.

For at dette net kan udvikle sit fulde potentiale, er det nødvendigt at forbedre samarbejdet mellem industrien og de retshåndhævende myndigheder, at sørge for, at nettet og samarbejdet herom dækker hele Europa, og at styrke dets effektivitet via udveksling af oplysninger og erfaringer.

Denne aktion gennemføres ved hjælp af en indkaldelse af forslag: der vil blive udvalgt 20-25 organisationer, som skal etablere et europæisk net af hotlines samt forbindelser mellem dette net og hotlines i tredjelande, udvikle fælles strategier og fremme overførsel af knowhow og bedste praksis.

De deltagende organisationer vil blive støttet af et udsnit af aktører fra industrien (Internet-adgangsleverandører og -tjenesteydere, telekommunikationsoperatører og nationale hotline-operatører). De skal lægge en fremsynet og innovativ holdning for dagen, især i deres forhold til de nationale retshåndhævende myndigheder.

1.2. At tilskynde til selvregulering og adfærdskodekser

For at industrien kan bidrage effektivt til at begrænse strømmen af ulovligt og skadeligt indhold, er det også vigtigt at tilskynde virksomheder til at udvikle en ramme for selvregulering gennem samarbejde med de øvrige berørte parter. Selvreguleringsmekanismen skal tilsigte et højt beskyttelsesniveau og tage højde for spørgsmål om sporbarhed.

I betragtning af at kommunikationsnet er af tværnational karakter, skal effektiviteten af selvregulerende foranstaltninger styrkes på europæisk plan ved koordinering mellem nationale initiativer og mellem de organer, der er ansvarlige for deres gennemførelse.

Det er hensigten, at der under denne aktionslinje skal udvikles retningslinjer på europæisk plan for adfærdskodekser med henblik på at skabe enighed om deres anvendelse og støtte deres gennemførelse. Denne aktion vil blive gennemført via et udbud med henblik på udvælgelse af organisationer, der kan bistå selvregulerende organer med at udarbejde og iværksætte adfærdskodekser. Der vil blive truffet foranstaltninger til omhyggelig overvågning af de fremskridt, der sker på dette område, og i den forbindelse sørget for nøje koordinering med de fælles retningslinjer for anvendelse på nationalt plan af en ramme for selvregulering, der skal fremmes i henhold til Rådets henstilling om beskyttelse af mindreårige og den menneskelige værdighed.

2. AT UDVIKLE FILTRERINGS- OG KLASSIFICERINGSSYSTEMER

For at fremme sikker anvendelse af Internet er det vigtigt at gøre det nemmere at identificere indhold. Det kan gøres ved hjælp af et klassificeringssystem, der beskriver indhold efter et almindeligt anerkendt princip (hvor emner som f.eks. sex og vold er placeret på en værdiskala), og filtreringssystemer, der sætter brugeren i stand til at vælge det indhold, han eller hun ønsker at modtage. Klassificeringen kan vedhæftes af indholdsleverandøren eller leveres af en klassificeringstjeneste oprettet af en tredjepart. Der findes forskellige brugbare filtrerings- og klassificeringsordninger. De er dog ikke særlig veludviklede, og ingen af dem har nået den »kritiske masse«, hvor brugerne kan være sikre på, at indhold, som de er interesserede i, og indhold, som de ønsker at undgå, klassificeres korrekt, og at fuldstændig uskyldigt materiale ikke spærres. Klassificeringssystemer anvendes endnu kun i begrænset omfang af europæiske indholdsleverandører og brugere.

I forbindelse med foranstaltningerne under denne aktionslinje vil hovedvægten blive lagt på demonstration af filtrerings- og klassificeringssystemers potentiale og begrænsninger i virkelige situationer for at tilskynde til etablering af europæiske systemer og gøre brugerne fortrolige med anvendelsen af dem. Filtrerings- og klassificeringsordninger skal være internationalt kompatible og i alle henseender udviklet i samarbejde med repræsentanter for industrien, forbrugerne og brugerne.

2.1. At demonstrere fordelene ved filtrering og klassificering

Klassificeringssystemer, som svarer til europæiske krav og sikrer, at filtrering og klassificering gennemføres på en sådan måde, at de udgør anvendelige kontrolmuligheder for brugere, forældre og lærere, skal fremmes. For at skabe kritisk masse skal der opnås bred dækning af websteder. Man vil derfor anspore indholdslevendører til at anvende klassificering. Klassificering, der udføres af uafhængige tredjeparter, kan sikre en ensartet fremgangsmåde og behandle områder, som indholdsleverandøren ikke klassificerer korrekt. Brugernes (virksomheder, institutioner, skoler) samt slutbrugernes specifikke krav skal imødekommes i de tilfælde, hvor de ikke dækkes af indholdsleverandørens klassificeringssystem.

Ved en indkaldelse af forslag vil der blive udvalgt projekter med henblik på at validere klassificeringssystemer i forhold til europæisk indhold, tilskynde til integrering af klassificering i indholdsskabelsesprocessen og demonstrere fordelene ved disse tekniske løsninger. Der vil blive lagt vægt på anvendelighed og gennemførlighed i »virkelige« situationer, som involverer et bredt udsnit af typiske brugere.

En anden indkaldelse af forslag vil specielt tage sigte på validering og demonstration af tredjeparters klassificeringssystemer.

For at drage den størst mulige nytte af demonstrationsprojekterne er det nødvendigt at vurdere deres virkninger og sørge for formidling af resultaterne i hele Europa. Der vil blive offentliggjort et udbud med henblik herpå.

Demonstrationsprojekterne under denne aktionslinje kan bidrage væsentligt til oplysningsaktiviteterne under aktionslinje 3.

Demonstrationsprojekterne vil blive gennemført med deltagelse af industrien: selvregulerende organer, Internet-industrien (adgangsleverandører og tjenesteydelser, indholdsleverandører, netoperatører og softwarefirmaer), bruger-, forbruger- og borgerrettighedsgrupper samt myndigheder, der beskæftiger sig med regulering af industrien og retshåndhævelse.

2.2. At fremme internationale aftaler og klassificeringssystemer

Internationalt samarbejde mellem operatører og andre berørte parter i Den Europæiske Union og deres partnere i andre dele af verden er særlig nødvendigt på klassificeringsområdet for at sikre kompatibilitet.

En række organer beskæftiger sig allerede med protokoller og udarbejdelse af et klassificeringssystem, som opfylder de forskellige krav. Det er meget vigtigt, at Europas stemme bliver hørt i internationale drøftelser, hvilket man vil sørge for ved at organisere samordningsmøder.

3. AT TILSKYNDE TIL OPLYSNINGSAKTIVITETER

I befolkningen, der udnytter de nye tjenester, er der stor interesse for Internet. Samtidig er der en vis usikkerhed om, hvordan man skal forholde sig til de forskellige aspekter af netkommunikation; forældre, lærere og børn skal gøres opmærksomme på Internets muligheder og ulemper. Forældre og lærere ved ikke altid nok om, hvordan børn kan beskyttes mod uønsket materiale. Oplysningsaktiviteter kan give forældre og lærere tillid til, at børn trygt kan anvende Internet.

Oplysning er desuden et nødvendigt supplement til aktionslinje 1 og 2, eftersom industriens foranstaltninger med henblik på at iværksætte selvregulering samt filtrering og klassificering kun kan lykkes, hvis brugere og potentielle brugere er opmærksomme på dem.

Europa-Parlamentet har opfordret til, at der iværksættes en europæisk kampagne og et handlings-, oplysnings- og bevidstgørelsesprogram, som finansieres over EU's budget, med det formål at oplyse forældre og alle, som beskæftiger sig med børn (lærere, socialrådgivere osv.), om den bedste måde (herunder også de tekniske aspekter), hvorpå mindreårige kan beskyttes mod at blive udsat for indhold, der kan skade deres udvikling.

Ved handling på europæisk plan vil der blive skabt et grundlag for samordning med foranstaltninger i medlemsstaterne, og initiativerne i medlemsstaterne vil blive styrket gennem udveksling af oplysninger og erfaringer.

Der vil med handlingsplanen blive igangsat oplysningsaktiviteter, som bygger på formidlingen af oplysninger fra adgangsleverandører til kunder, og der vil blive udviklet materiale til brug i uddannelsesinstitutioner.

Elektronisk udbredelse af materiale skal suppleres med mere bredt formidlede klassiske informationspakker til brug i skoler og biblioteker. I forbindelse med oplysningsinitiativerne vil man udnytte de oplysningsaktiviteter, der er udført under andre programmer, navnlig MIDAS-net under INFO 2000.

Denne aktion gennemføres i to etaper. I første etape vil man identificere de bedste metoder til opfyldelse af målsætningerne, og i anden etape vil man bistå organisationer i medlemsstaterne, der kan give aktiviteterne en selvforstærkende virkning, såsom forbrugerorganisationer og andre relevante sammenslutninger, med at gennemføre foranstaltningerne på nationalt plan.

3.1. At bane vejen for oplysningsaktiviteter

I første fase vil der blive lanceret en indkaldelse af forslag til en forberedende aktion med henblik på at identificere organisationer, der kan give foranstaltningerne en selvforstærkende virkning, samt egnede kanaler, medier og indholdstyper for at nå ud til målgruppen, at udarbejde basismateriale, at tilpasse det til de sproglige og kulturelle særpræg og at tage hensyn til resultaterne af demonstrationsprojekter under aktionslinje 2.1, der vil bidrage væsentligt til indholdet af oplysningsaktiviteterne. Der vil blive udarbejdet en gennemførelsesplan.

Målgruppen er forældre og lærere, og aktionen vil blive gennemført med deltagelse af industrien (Internet-tjenesteydere og -indholdsleverandører) og grupper, der kan give foranstaltningerne en selvforstærkende virkning, f.eks. forbruger- og uddannelsesorganisationer.

3.2. At tilskynde til iværksættelse af egentlige oplysningsaktiviteter

På grundlag af en anden indkaldelse af forslag vil der blive udvalgt initiativer til opfølgende foranstaltninger i samtlige medlemsstater, som skal gennemføres ved hjælp af de i forbindelse med den forberedende aktion identificerede organisationer, kanaler, medier og indholdstyper. Formålet med denne aktion er at gøre voksne (forældre og lærere) opmærksomme på Internets muligheder og ulemper og på metoder til identificering af anvendeligt materiale og spærring af skadeligt indhold.

Foranstaltningerne skal tilpasses medlemsstaternes behov og kan variere efter det pågældende lands størrelse, befolkning, Internet-anvendelsens omfang osv. Der er tale om to typer foranstaltninger: dem, der henvender sig til lærere og uddannelsesinstitutioner, og dem, der henvender sig til den brede offentlighed (forældre og børn).

Foranstaltninger for lærere omfatter seminarer og workshopper samt udarbejdelse og distribuering af særligt trykt materiale og multimediemateriale til et bredt udsnit af erhvervets udøvere. Der vil i samarbejde med handlingsplanen »Om at lære i informationssamfundet«, som i høj grad støttes af industrien, blive tilrettelagt særlige netdage - en række specielle begivenheder, der tager sigte på bevidstgørelse af brugerne. Typiske foranstaltninger for offentligheden kan omfatte: oprettelse af websteder, distribuering af oplysningsmateriale i skoler, via adgangsleverandører og via butikker og andre steder, hvor der sælges computere, distribuering af cd-rommer via edb-tidsskrifter. Når målgruppen er familier, der allerede har en computer, vil der blive givet mere specifikke oplysninger. De traditionelle medier (pressen, tv) kan også anvendes til bevidstgørelse via reklamekampagner og informationspakker for journalister. Det europæiske netværk af skoler, som man er i færd med at etablere med støtte fra medlemsstaternes undervisningsministre, vil blive anvendt til at oprette og ajourføre særlige websider.

Fællesskabsstøtten har til formål at sætte skub i de egentlige oplysningsaktiviteter og sørge for overordnet koordinering og udveksling af erfaringer, således at man løbende kan tage ved lære af resultaterne af aktionen (f.eks. ved tilpasning af det distribuerede materiale). Støtten fra Fællesskabet vil normalt ikke overstige en tredjedel af de støtteberettigede udgifter. Ved at anvende eksisterende net kan man spare penge, men det kræver finansielle midler at tilvejebringe det relevante indhold.

4. AT SØRGE FOR STØTTEFORANSTALTNINGER

4.1. At vurdere de juridiske følger

Internet er verdensomspændende i sin virkemåde. Lovgivning gælder for bestemte geografiske områder - enkelte lande eller, for så vidt angår Fællesskabets lovgivning, hele Den Europæiske Union.

Det vil bidrage til de øvrige aktionslinjers effektivitet at overveje juridiske spørgsmål, som ikke er taget op i forbindelse med andre fællesskabsinitiativer, herunder spørgsmål om lovvalg og procesret.

Der vil blive arrangeret et udbud med henblik på en vurdering af de juridiske spørgsmål i forbindelse med indholdet eller anvendelsen af Internet.

4.2. At sørge for koordinering med lignende internationale initiativer

I Rådets henstilling om beskyttelse af mindreårige og den menneskelige værdighed i audiovisuelle tjenester og informationstjenester opfordres Kommissionen til at lette det internationale samarbejde inden for de forskellige områder, der er omfattet af denne henstilling, bl.a. gennem udveksling af erfaringer og god praksis mellem operatørerne og andre berørte parter i EU og deres partnere i andre områder af verden. Det er derfor nødvendigt at sikre sammenhæng mellem de europæiske foranstaltninger og lignende initiativer i andre dele af verden. Det skal bl.a. ske ved afholdelse af regelmæssige samordningsmøder.

En international konference vil gøre det muligt at dele de erfaringer, der er opnået i forbindelse med aktionslinjerne, med berørte aktører i Europa og andre dele af verden. Samtlige de emner, der er behandlet i handlingsplanen, kan tages op, og industriens repræsentanter kan mødes (Internet-adgangsleverandører og -tjenesteydere, indholdsleverandører, netoperatører og softwarefirmaer) bruger-, forbruger- og borgerrettighedsgrupper samt myndigheder, som beskæftiger sig med regulering af industrien og retshåndhævelse. En sådan konference kan også medvirke til at formidle resultaterne af handlingsplanen.

4.3. At evaluere virkningerne af fællesskabsforanstaltninger

Det er selvfølgelig vigtigt med en grundig evaluering af, hvorvidt handlingsplanens og henstillingens målsætninger er opfyldt. I den forbindelse vil man også kunne identificere eventuelle yderligere foranstaltninger, der kan træffes af industrien, Fællesskabets institutioner, medlemsstaterne og forbrugerrepræsentanterne. Den påtænkte evaluering vil blive gennemført i tilknytning til evalueringen af de foranstaltninger, der er truffet med henblik på at beskytte mindreårige og den menneskelige værdighed i henhold til Rådets henstilling om beskyttelse af mindreårige og den menneskelige værdighed i audiovisuelle tjenester og informationstjenester, og den vil blive lanceret via et udbud.

BILAG II

>TABELPOSITION>

BILAG III

MIDLER TIL GENNEMFØRELSE AF HANDLINGSPLANEN

1. Kommissionen gennemfører handlingsplanen i overensstemmelse med de tekniske specifikationer i bilag I.

2. Handlingsplanen udføres ved indirekte aktion og i videst muligt omfang på grundlag af omkostningsdeling.

3. Udvælgelsen af projekter med omkostningsdeling vil normalt ske på grundlag af de sædvanlige indkaldelser af forslag, der offentliggøres i De Europæiske Fællesskabers Tidende. Indholdet af disse indkaldelser vil blive fastlagt i snævert samarbejde med sagkyndige på området og i overensstemmelse med de i beslutningen omhandlede procedurer. Det vigtigste kriterium for støtte til projekter gennem indkaldelser af forslag vil være deres potentielle bidrag til opfyldelse af handlingsplanens mål.

4. Ansøgninger om fællesskabsstøtte skal, hvis det er relevant, ledsages af en finansieringsplan med en liste over alle elementerne i projekternes finansiering, herunder den ansøgte fællesskabsstøtte og andre ansøgninger eller tilsagn om støtte fra andre kilder.

5. Kommissionen kan også indføre en mere fleksibel finansieringsordning end indkaldelser af forslag for at tilskynde til indgåelse af partnerskab, især med deltagelse af SMV'er og organisationer i mindre gunstigt stillede områder, og til etablering af langsigtede foranstaltninger til bekæmpelse af ulovligt og skadeligt indhold på Internet. Denne ordning kan eventuelt gøres permanent.

6. Kommissionen vil åbne mulighed for undtagelsesvist at overveje ikke-ansøgte projekter i forbindelse med en særligt hastende foranstaltning som følge af tekniske ændringer, der kræver en nyorientering af indsatsen.

7. De under punkt 5 og 6 omhandlede procedurer vil blive gennemført efter proceduren med rådgivende udvalg (type I) og i overensstemmelse med Kommissionens finansforordninger. De vil blive offentliggjort i De Europæiske Fællesskabers Tidende.

8. Projekter, der udelukkende finansieres af Kommissionen inden for rammerne af undersøgelses- og tjenestekontrakter, vil blive gennemført gennem indkaldelser af forslag i overensstemmelse med gældende finansielle bestemmelser. Man vil sørge for gennemsigtighed ved at rådføre sig med eksterne sagkyndige (arbejdsgruppen vedrørende Internet og Den Juridiske Rådgivende Gruppe) og ved aktivt at anvende Kommissionens informationstjenester som led i oplysningsforanstaltningerne.

9. I forbindelse med gennemførelsen af handlingsplanen vil Kommissionen også træffe foranstaltninger af forberedende, ledsagende og støttemæssig art med det formål at opfylde handlingsplanens generelle mål og hver enkelt aktionslinjes specifikke mål. Dette omfatter bl.a. følgende aktiviteter: undersøgelser til støtte for handlingsplanens generelle mål; aktioner til forberedelse af fremtidige aktiviteter; foranstaltninger, som sigter mod at lette deltagelsen i foranstaltninger under handlingsplanen og adgangen til resultaterne af initiativerne i forbindelse med handlingsplanen.

10. I forbindelse med alle projekter, der modtager finansiel støtte, skal der oplyses om den modtagne støtte.